รองนายกรัฐมนตรี พอใจ หลังหน่วยงานภาครัฐและเอกชน ร่วมกันขับเคลื่อนเศรษฐกิจไทย ชูเทคโนโลยี 5G พัฒนาประเทศ
รองนายกรัฐมนตรี พอใจ หลังหน่วยงานภาครัฐและเอกชน ร่วมกันขับเคลื่อนเศรษฐกิจไทย ชูเทคโนโลยี 5G พัฒนาประเทศพลเอก ประวิตร วงษ์สุวรรณ รองนายกรัฐมนตรี กล่าวเปิดงานสัมมนา “ 5G The New Beginning พลิกโฉมเศรษฐกิจไทย ” ว่า รู้สึกยินดีที่หน่วยงานภาครัฐ ภาคเอกชนและภาคประชาชน ร่วมกันขับเคลื่อนเศรษฐกิจไทย เนื่องจากประเทศไทยกำลังเปลี่ยนผ่านเข้าสู่ยุคเศรษฐกิจที่ขับเคลื่อนด้วยนวัตกรรม โครงสร้างพื้นฐานโทรคมนาคมจึงถือเป็นกลไกสำคัญต่อยุทธศาสตร์การพัฒนาประเทศไปสู่สภาพแวดล้อมที่เอื้อต่อการประกอบกิจการ การพัฒนาอุตสาหกรรมและบริการ โดยเทคโนโลยี 5G จะทำให้เกิดการเปลี่ยนแปลงในหลายระบบ ขณะเดียวกัน ระบบเศรษฐกิจอุตสาหกรรม สังคมและชีวิตประจำวันของทุกคนได้หลอมรวมไปสู่ยุคของเทคโนโลยีดิจิทัลด้วยโครงสร้างพื้นฐานด้านโทรคมนาคมมากขึ้น ดังนั้น เทคโนโลยี 5G จึงถือเป็นการปรับเปลี่ยนโครงสร้างพื้นฐานครั้งสำคัญของโลก นอกจากนี้ ยังเป็นพื้นฐานสำคัญของการพัฒนาทางสังคม ช่วยลดความเหลื่อมล้ำทางด้านรายได้และสังคม การเข้าถึงข้อมูลข่าวสาร การศึกษา การสาธารณสุขและยกระดับสวัสดิการทางสังคม ขณะที่ วันที่ 16 กุมภาพันธ์ 2563 ประเทศไทยจะมีการประมูลคลื่นความถี่สำหรับกิจการโทรคมนาคม โดย สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ หรือ กสทช. นับเป็นก้าวสำคัญในการวางรากฐานความพร้อมโครงสร้างพื้นฐานดิจิทัล เพื่อนำไปสู่การต่อยอดประยุกต์ใช้เทคโนโลยี 5G ในภาคส่วนต่างๆ ด้วยรองนายกรัฐมนตรี กล่าวย้ำว่า การจัดงานสัมมนาในวันนี้ จะยิ่งสร้างความมั่นใจในการขับเคลื่อนให้เกิดเทคโนโลยี 5G ในประเทศไทย ทำให้ประเทศมีความเจริญพัฒนาต่อไป